Stacy Dragila
Store norske leksikon,Sport og spill,Friidrett,Hopp
Stacy Dragila er en tidligere friidrettsutøver fra USA som var en pionér innen stavhopp for kvinner. Hun ble den første verdensmesteren utendørs i 1999 og den første olympiske mesteren i øvelsen i 2000. Fra 1999 til 2003 hadde hun også verdensrekorden.
Idrettskarriere Dragila drev med turn og friidrettsøvelser som sprint, hekkeløp og sjukamp som ungdom. Først tidlig i 20-årene prøvde hun stavhopp, som fram til slutten av 1990-tallet kun var offisiell øvelse for menn. I 1996 vant hun en stavkonkurranse lagt inn i det amerikanske OL-uttaket, men det var kun som en oppvisningsøvelse.Da stav ble en offisiell mesterskapsøvelse også for kvinner var Dragila den ledende i verden de første årene. Hun vant det aller første mesterskapet, VM innendørs i Paris i 1997. Deretter ble hun den første verdensmesteren utendørs i Sevilla i 1999 og den første olympiske mesteren i Sydney i 2000. I 2001 forsvarte hun sitt VM-gull utendørs i Edmonton. Etter 2001-sesongen ble hun kåret til årets kvinnelige friidrettsutøver av IAAF (nå World Athletics).Dragila konkurrerte internasjonalt fram til 2009, uten å vinne flere medaljer i utendørsmesterskap. Utviklingen i stavøvelsen for kvinner gikk raskt videre, anført av Jelena Isinbajeva. Dragila satte fem verdensrekorder i stav i tidsrommet fra 1999 til 2003. I perioden forbedret hun seg fra 4,60 meter i 1999 til 4,81 meter i juni 2003. Hennes personlige rekord er 4,83 meter, satt i 2003. Les mer i Store norske leksikon friidrett stavsprang olympiske mestere i friidrett, kvinner utvikling av verdensrekorder i friidrett